  Виталий Пронин В. СавельевВалерий Семёнович Савельев - Дэри ёрос больницалэн валтӥсь врачез, вылӥ квалификациен эмъясь, Удмуртиысь тазалыкез утён удысысь дано ужась, Удмуртиысь Общественной палаталэн ёзчиез, шаерысьтымы Валтӥсь врачъёслэн ассоциацизылэн кивалтӥсез, кӧня ке аръёс ӵоже тыршиз республикаысьтымы тазалыкез утёнъя министрлэн воштӥсез, Дэри ёрос администрациысь социальной ужпумъёсъя ёзэн кивалтӥсь луыса. Сюлэмзэ сётыса тыршемез понна пусъемын уно грамотаосын, таукаронъёсын. - Валерий Семёнович, тӥ ӵыжы-выжыез уд луиське-а Россиысь но Удмуртиысь тазалыкез утён удысысь дано ужасьлэн Владимир Никифорович Савельевлэн? Тусады но огкадез вань кадь... - Озьы, со мынам ӵыжы-выжые луэ, выжыысьтымы, эсьмаса, 15 мурт улонзэ герӟаз тазалыкез утёнэн. Пичи дырысеным Владимир Никифорович мон понна одӥгез тужгес но адӟем карымон, йӧно но визьмо воргорон, эмъясь. - Оло, солэсь адӟем карыса ик, гурт удысысь калыкез эмъянэ выжиды? - Гуртын, колхозын тыршисьёслэн семьяязы вордски бере, анай-атаелэн пытьызыя ик нырысь вамыштоно кариськи, лэся. Вылаз ик, пичи дырысен яратӥсько техникаез, соин ик школа бӧрсьы тракторлэн руль сьӧраз пуксьыны чик но ӧй кӧбера. Одӥг кылын вераса, кытчы мынон пумысен йырме соку ӧй тӥя. Сюлэмылы тупась уж пумысен малпанэ кылдӥз армиысен... Выжымы потэмын Алнаш палъёсысь Блатгуртысь. Та гуртысь кӧня ке семья палэнэ кошкем но Карамбай пичи гуртэз кылдытэм. Ӵапак отын ик мон вордски. Но та гуртын улэмме уг тодӥськы ни: мон пичи вылӥськем ай - атайме Семён Матвеевичез ужаны выжтӥллям Казакгуртэ. Вератэк кельтоно ӧвӧл тазэ но: атае колхозын ялан бергаз, эшшо ке партийной ужез нуиз ке но, дыр шедьтылӥз гожъяськыны. Солэн серемес веросъёсыз потазы «Советской Удмуртия» газетлэн бамъёсаз. Быгатэ вал со котьма сярысь тумошо мадьыны-гожтыны. Анай-атае ог-огенызы тодматскемын Ижысь гурт удысъя техникумын (туала академия), агрономлы дышетскыкузы. Мамае Кизнер пайлъёсын Айдуан-Чабьяын вордскемын, быдэс улонзэ колхозын экономист луыса тыршиз. Семьяямы ми 3 кузя пиналъёс, мон самой бадӟымез. Казакгуртэ выжыса, атай корка пуктон борды басьтӥськиз. Но ческыт зыно пулэсь лэсьтэм выль коркаямы кема улыны ӧз кылды: атайме нош ик мукет интые ужаны ыстӥзы. Таяз радэ Вавож ёросысь Мӧнья гуртысь колхозэ председателе пуктӥзы, служебной улон инты сётӥзы. Озьы покчи классъёсты мон та гуртын йылпумъяй, нош 8-тӥ классозь дышетски бускель Брызгал гуртын. 1973-тӥ арын атайме нош ик мукет интые лэзизы - Дэри ёросысь Люк гуртэ. Отын ик мон йылпумъяй ни школаез. Кема ӧй малпаськы, документъёсме Ижысь гурт удысъя институтэ механизацияя факультетэ сётӥ, нош ачим колхозэ ужаны потӥ. Пичи дырысь олокыӵе но учыръёс тодэ лыкто. Али кадь тодӥсько на: йӧэн шобрыскем шур вылтӥ нискыласькомы, одӥг интыяз люкмесэз вылэм, адӟиськымтэ - бультрак! отчы кошки. Бырысал ни отын ик - Надя нимо огъёзо нылаш монэ мырдэм кыскыса поттӥз. Ву улэ кошкон учыръёсы пичи дыръям та сяна но вал на, ярам, синйылтӥсьёс шедьылӥзы. Но соос бере вуэз эшшо но зол яратыны кутски кадь: ваньмон дыръям уг чидаськы - сюлмы кыске шуръёс котыре, инкуазе. Туж яратӥсько чорыганы, пӧйшураны. Али тани Дэри черкогуртын улӥсько, малпалод кадь: та ёрос Ижлы матэ интыяськемын бере, нюлэсаз тыро-пыдо пӧйшурез но вань меда? Нош мон, инкуазе потасько бере, тодӥсько: татысь нюлэсъёсын гондырез но, кионэз но ӧжыт ӧвӧл. - Шуиськоды, йырдэс мукет пала берыктӥз армия? - Ижысь гурт удысъя институтын одӥг ар заочно дышетски но, монэ армие басьтӥзы. Соку ведь али кадь службалэсь пегасьёс ӧй вал: пиосмурт ке тон, одно ик армия пыр потыны кулэ. Шеди Свердловск улосысь «Кольцово» аэропорт котыре: техникаез валаме-тодэме татын но кулэ луиз - пуктӥзы водителе. Ӵапак отын тодматски воинской частьысьтымы егит фельдшерен. Солэн пунктаз адскыны шуыса пырисько но, со мыным тыбыре пуктылон банкаосты мыче: мар тэк пуконэз, юрттӥськы давай! Озьы солы огпол юрттӥськи, кыкетӥзэ, куинетӥзэ. Малпасько, ма, адямиез эмъяны тунсыко вылэм. Фельдшер эше но утыр дэмланы кутскиз: давай эмъясе мын, техникаез пичиысен валаськод ни - малы со понна институтын дышетсконэз! Ачиз со Киевысь вал, армия бере отысь медициная институтэ дышетскыны пыриз, нимо-дано хирург луиз. 20 ар ӵоже соин гожтэт пыр кусып возимы, но берло аръёсы эшъяськонмы уретӥськиз. Озьы мон армиысь вуи улон шоры чылкак мукет учконъёсын. Но службае йылпумъяськиз сӥзьыл, валамон, вузъёсы пырон экзаменъёс кемалась йылпумъяськемын. Мон кутӥ но Ижысь медициная кун институтлэн рабфаказ пыри. Со пыр потыса, та институтлэн лечебной факультетэзлэн студентэз луи. Нырысетӥ аръёсаз дышетскон секытэн сётскиз. Ма, мон армия бӧрсьы ни, школа программа вунэмын. Соин ик выльысь ваньзэ лыдӟыса потоно луиз. Али паймисько ни: котькытчы ведь вутскисько вылэм - тодон-валан люканы но, Нырысетӥ элькун больницаын медбрат луыса но, ӝог юрттэт сётонъя службаын фельдшер луыса но ужаны, кышнояськыны но. - Кузпал но - вуоно эмъясьёс пӧлысь бырйиды-а? - Кузпал кыдёкысь ӧй утча: Люк гуртысьтым ик бускель юртысь Нина нимо нылашез бырйи. Сӥзьылаз мединститутэ дышетскыны пыри ке, вуоно араз февраль толэзе сюан шудӥмы ни. Нина Геннадьевна Ижысь гурт удысъя институтын агрономлы дышетскемын. Выжыезъя ӟуч. Мон малпамъя, эмъясьёслэн кузпалъёссылы тужгес чидась, валась луоно: сыӵе ини врачлэн удысэз - уй но, нунал но тыршоно луэ. Кузпалы тае вала, бадӟым тау солы. Сюан шудэммы бере ӝоген вордскиз Миша пимы, бӧрысьгес - Лена нылмы. Табере соос калыке потэмын ни, нимаз семья кылдытӥзы. Мединститутын диплом уже сӥземын вал кема бурмисьтэм яраосты эмъянлы. Кивалтӥсе вал Аркадий Мальчиков - тазалыкез утён удысысь профессор, Удмуртиысь Медицинской палаталэн кивалтӥсез, Ижысь 4 эмъяськоннилэн валтӥсь врачез. Соин студент вакытысеным эшъяськисько ни, со котьку дась мыным визь-кенешен юрттыны. Пусйытэк кельтыны уг луы: институтын лечебной факультетын дышетскон вискам малпанэ юнмаз - мыным тужгес но тупа хирурглэн ужез. - Тодэ лыктэ кунысьтымы тужгес тодмо хирурглэн Фёдор Угловлэн улонысьтыз учыр: нырысетӥ операция лэсьтэмзэ адӟыса, солы шуиллям: мын ай, кышноед вӧзын нырысь кышъяськыны дышетскы, собере, оло, адямилэсь улонзэ но тыныд оскомы. Нош тӥ кызьы волятӥды быгатонлыкъёстэс? Тодады кылиз-а нырысетӥ операциды? - Ма, операция дыръя киосыд медаз дырекъялэ шуыса, соосты олокызьы но волятоно: вуриськоно но, кышъяськоно но, трос лыдӟиськоно, кышканъёстэ вормоно. Мар ватонэз, верало ни: вуоно хирургъёс дышетско губка вылын - сое вандылыса-вурылыса. Мынэ операция.Нырысетӥ операция - весяклы тодэ кылемын. 2-тӥ курсын дышетскыкум вал со. «Общая хирургия» курсэн тодматскон улсын милемыз, зэмос операциез учкыны вайизы. Воргоронлэсь пыдзэ ампутировать кароно вал. Операциослы чаклам висъетэ пыри гинэ, нырам соку ик шуккиз вир зын. Йыры берганы кутскиз, тани-тани ӧско кадь. Аслым ачим воксё пайми соку: ничего себе, малпасько, тон хирург луыны дасяськид, нош аслад вирез гинэ но адӟемед уг луы! Мукет нуналаз монэ та воргоронлы ик перевязка карыны косӥзы: вандэм интыез шимес! Мыным эшшо но уродгес луиз кадь. Со вакытэ кыӵе ке кышкан но каръяськиз сюлмам: дышетскыны дышетскод, дырдэ быдтод, нош эмъясьын ужаны одӥг нунал но уд пӧрмыты. Всё, малпасько, та удысысь кошконо - юнме гинэ кылзӥськиськем армиысь эшелэсь. Но дыр ортчемъя вирлэсь кышкан но быре, ки но воля вылэм. Учконо ке, тазьы огпол кышкаме сяна, эмъясьлэсь ужзэ быръеме пумысен огпол но жаляме ӧвӧл. Малпасько, Инмарен сётэм удысме мон шедьтӥ. Институт бере монэ распределениен келязы Вавож ёрос эмъяськонние - отын со вакытэ хирурглы ёрмо вылэм. Сокем гижысь-пиньысь басьтӥськи удысэ борды - валаса ик ӧй вутты 10 арлэсь ортчемзэ. Та дыр куспын опытэ люкаськиз, валтӥсь врачлэн воштӥсез луи. Туж кельше вал та удысэ. Сюлмам лякиськиз вавож калык но. Туннэ Дэри ёросын улӥсько-ужасько бере, ӵошатыны быгатӥсько ни: вавожъёс лякытэсьгес, ӟеч сюлэмоесь, нош дэриос пӧлын палэнысь лыктэмъёс лачак, соин ик шаплы, нош кытӥ-отӥ лек луэмдэ возьматытэк ӧвӧл. Вавож ёрос эмъяськоннилэн валтӥсь врачезлэн Н. Радыгиналэн пенсие кошкон дырыз матэктэ вал ни, монэ со интые дасяло вал ни. Ма, аслам но отысь нокытчы ишкалскеме уг пот вал. Со вакытэ тазалыкез утёнъя министр Фёдор Козьмин ӵектӥз: ойдо, пе, министерствое мыным воштӥсе пуксьы. Шуисько, ма, мон еж ай таӵе удыс борды басьтӥськыны. Ӝыны ар ортчиз-а, ӧз-а, нош ик дэмланэн вазиськиз: Дэри ёрос эмъяськоннилы валтӥсь врач кулэ, басьтӥськы, пе, та уж борды. Мыным Вавожын но кельше, вазисько пумитаз. Министр шуэ: юнме уг ӵектӥськы ук, сюлэмдэ сётыса ужамдэ лыдэ басьтӥсько, косонме, пе, ӧд быдэсты ке, валтӥсь врач луыны уг ӵекты ни. Озьы мон соглаш кариськи. Вылаз ик, солэсь азьвыл гинэ Казаньысь курсъёс пыр потӥ вал: отын дышетӥзы тазалыкез утёнъя учреждениослэсь ужзэс радъяны: та ласянь «шыкысэ» бадӟым вал ни, но выль интыын уж борды кутскыны секытгес вал коллектив ласянь. Дэриын валтӥсь эмъясе асьсэлэн адямизы дасямын вал ни, нош татын юнматӥзы воксё палэнысь муртэ. Министр Ф. Козьмин монэ кабинетэ пыртӥз но шуиз: табере тон татын ужалод. Но нунал бӧрсьы нунал - коллективен огкыл шедьтӥ. Озьы Дэри ёрос больницаын 2004-тӥ арозь - 10 ар пала - кивалтӥсьын тырши. - Кылем арлэн пумаз тӥледыз нош ик юнматӥзы та ёрос больницалы валтӥсь враче. Вис карон вакытады маин выриды? - Асме эскероно кариськи мукет удысъёсын - котькудӥзлы шорлыдын 2 ар кошкиз кадь. Выль удыс борды басьтӥськыку, нырысь кыӵе ке кышкан-шурдон мылкыд кылдэ кадь - пӧрмытод меда? Ужын та мылкыд тӧлӟе вылэм юнме шуиллямтэ ук - син кышка, ки лэсьтэ. Нырысь ӧтизы Дэри ёрос администрацие, оскизы йырлэн социальной ужпумъёсъя воштӥсез луыны. Та удыс мон понна выль ӧй вал, угось эмъяськонниен кивалтонын сямен ик, татын но калыклы юрттонэн, улоны-вылонысь пӧртэм шуг-секытъёсты сэрттонэн выроно луиз. Отысь страхование удысэ кошкыны мылкыды ӝутскиз. «Ингосстрах» компанилэн Удмурт Республикая ёзэныз кивалтӥ: 2 ар ужатозям, та огазеяськонлэсь ужзэ радъянъя рос-прос система кылдытӥмы. Бӧрысьгес «Спасение» страхованиея огазеяськон кылдытӥ: биньгозыез воштӥсьёсылы кельтӥ но ачим калыкез эмъянэ берытски. Ижысь 6 номеро клинической больницаын валтӥсь врачлэн воштӥсез луыса но 2 ар пала тырши. Собере монэ ас дораз ужаны ӧтиз тазалыкез утёнъя азьвылэз министр Сергей Субботин - воштӥсез луыны оскиз. Татын но ог 2 ар пала тырши, кыл кутӥ шаерысьтымы эмъяськонниосы оборудование вуттонэз, лэсьтӥськон-тупатъянэз радъян понна. Ӵап та ёзын ужан вискам монэ 2010-тӥ арын бырйизы Удмуртиысь Валтӥсь эмъясьёслэн ассоциацизылы кивалтӥсе. Дан лыктэ ужын.- Туннэ нуналлы кыче ужпумъёс сюлмаськыто тазалыкез утён удысэз? Мар борды чик ӝегатскытэк басьтӥськоно? - Котькуд удысын сямен ик, эмъян удысын но соос ӧжыт ӧвӧл. Кылсярысь, кылем арлэн пумаз пыӵатыны кутскимы выль системаез - «неотложная помощь» нимаське со. Маин со висъяське ӝог сётӥськись юрттэтлэсь? Висись мурт эмъясьёсты ӧтьыса жингыртэ ке, ӝог юрттэт со доры вуыны кулэ 20 минут куспын. Нош адями, оло, кынмамын но температураез гинэ ӝутскемын, со доры лобӟыса кадь вуыны кулэлыкез но, оло, ӧвӧл: со интые эмъясьёс дыртысалзы, шуом, шудтэм учыре. Нош температураен яке ӝутскем вирзӥбетэн адями доры эмъясьёс мед вуысалзы 2 час куспын. Ӵапак та бордын ик выль радлыклэн пуштросэз. Пусйыны кулэ: юрттэт сётӥськоз котькуд вазиськисьлы, но макем ӝог вуоз со - тазэ ини эмъясьёс чаклалозы, висись муртэн кенешыса. Но туннэ нуналлы та выль амалэз пыӵатонъя ёросамы шуг-секытъёс кылдэмын ай: машинаос уг тырмо, соин ик матысь дыре техника утчан сярысь сюлмаськоно луоз. Со сяна, сюлмаськыто гуртъёсысь фельдшер-акушер пунктъёс. Кылсярысь, Дэри ёросысьтымы 15 ФАП-ёс интыяськемын пу юртъёсын. Соос кылем даурын пуктэмын ай, гурен-маин - нуналлы быдэ эстоно луэ. Канализацизы но ӧвӧл. Соин ик малпан кылдӥз соосты модульной юртъёсын воштыны: соос ӝог пуктӥсько, нимысьтыз кылдытэмын ФАП-ёслы. Дэри ёросамы нырысетӥез таӵе модульной пункт пуктэмын луоз туэ Лудорвай гуртын. Азьланяз республика ласянь юрттэт висъяськысал ке, таӵе амалэн выльдыны луысал шаерысьтымы унозэ куашкан калэ вуэм фельдшер-акушер пунктъёсты. Пусйытэк кельтыны уг луы: ёрос больницамы вамыштэ туала улонлэн куронъёсызъя. Басьтэмын диагностикая оборудование, рентген лэсьтонъя цифровой аппарат, озьы ик пыӵало мукет технологиос - таос куспазы огазеяны юрттозы ёросысьтымы калыкез эмъянъя вань учреждениосты: 17 муниципал кылдытэтъёсын интыяськем 18 врачебной амбулаториосты но 48 ФАП-ёсты. Гуртоос но, дорысьтызы потатэк, гожтӥськыны быгатозы эмъясь доры. Одӥг кылын вераса, эмъян удыс калыклы эшшо но матын луыны кулэ. Озьы ик сюлмаськытэ гуртъёсысь эмъясьёслэн мӧйымемзы. Дэри ёросын уноезлэн фельдшеръёслэн арлыдзы 50-лэсь ортчемын. Нош егит специалистъёслэн гуртъёсы мынэмзы уг поты, соос Иже каръяськыны туртто. Соин ик ми туж возьмаськомы «Земский фельдшер» федерал программаез, солэн проектэз дасямын ни, шумпотысалмы, со туэ ик улонэ пыӵаны кутскысал ке. Шаерысьтымы Валтӥсь эмъясьёслэн ассоциациенызы кивалтон сярысь ке верано, огазеяськонмы азьын сылӥсь ужпумъёс: властьлэсь эмъясьёсын кусыпсэ юнматон, лэчыт ужпумъёсты дэмен эскерон но палэнтон, эмъясьёслэсь правооссэс утён но соослэсь тодон-валанзэс, квалификацизэс ӝутон. Дышетон понна ӧтчаськомы быдэс дуннелы тодмо луэм эмъясьёсты, тодосчиосты. Кылсярысь, дорамы вуыло сюлэм но сэр хирургияя А. Бакулев нимо научной центрысь профессоръёс. Вуылӥмы Набережные Челны городэ: чакламы отысь эмъясьёслэсь ужамзэс, кылсярысь, соос пыӵатыны кутскизы ни Израильын кадь туала амалъёсты. Валамон, таӵе дыръя практикалы, оперциос лэсьтонлы дыры уг кыльы ни. Ярам, эмъяськонниямы хирурглы ум ёрмиське. Ай Вавожын валтӥсь врачлэн воштӥсез луыса тыршыкум, дежурствое но ӵем потасько вал, семьяез сюдоно-вордоно шуыса. Но бӧрысь быръёно луиз: яке тон киосыныд ужасько, операциос лэсьяськод яке кивалтонэн выриськод. Егит дыръям сояз но, таяз но вутскыны тыршонъям пиналъёсылэсь будэмзэс ик валатэк кыли. - Соос но, оло, тӥляд пытьыдыя кошкизы? - Миша пие Ижысь медициная кун академие пыриз. Дышетскон солы капчиен ӧз сётскы, огпол верамез но вань: янгышай, дыр, папа, удысэн... Но чидаз, дышетсконзэ ӧз кушты. 5-тӥ курсын мыным шуиз: юнме кышкаськем. Пие ёрос больницаямы ик травматолог луыса тырше. Семьяез вань ини, нылыз будэ. Лена нылы - окулист, ужа офтальмологияя элькун больницаын. Солы но удысэз туж кельше. Быземын, солэн но нылыз будэ. Мон табере кык полэс песятай ни. Елена Никитина  Туспуктэмъёсыз геройлэн Теги: тршорын Удмуртиыськизилиос эмъяськон  